Ջենիֆեր Աբել

Ջենիֆեր Աբել (, ),  կանադացի ջրացատկորդ, 2012 թվականի Օլիմպիական խաղերի բրոնզե մեդալակիր ցատկահարթակից սինխրոն ցատկերում, 2020 թվականի Օլիմպիական խաղերի արծաթե մեդալակիր, աշխարհի առաջնությունների 5-ակի մեդալակիր, 2015 թվականի Պանամերիկյան խաղերի չեմպիոն, Համագործակցության խաղերի քառակի չեմպիոն։ Մասնագիտացած է երեք մետր և մեկ մետր բարձրությամբ ցատկահարթակներից ցատկերում։

Սպորտային կարիերա 
Աբելը ջրացատկով զբաղվելը սկսել է 4 տարեկանում՝ հետևելով ավագ եղբոր օրինակին։ 2006 թվականից Ջենիֆերը սկսել է հանդես գալ Կանադայի հավաքականում՝ մասնակցելով Գրան պրիի էտապին։

2008 թվականին Ջենիֆերը նորամուտը նշել Է Պեկինի Օլիմպիական խաղերում, սակայն 3 մետր տրամպլինում գրավել է 13-րդ տեղը կիսաեզրափակիչում և դուրս չի եկել եզրափակիչ։ 2009 թվականին մասնակցել է աշխարհի առաջնությանը, որտեղ 12-րդ տեղն Է զբաղեցրել 1 մ ցատկահարթակում, 11-րդը՝ 3 մետր տրամպլինում՝ բրոնզե մեդալի համար պայքարում զիջելով ռուս Յուլիա Պախալինային և Անաստասիա Պոզդնյակովային։

2010 թվականին երկու ոսկե և արծաթե մեդալ է նվաճել Համագործակցության խաղերում։ 2011 թվականին նվաճել է արծաթե մեդալ Պանամերիկյան խաղերում, հաջողությամբ հանդես է եկել աշխարհի առաջնությունում, որտեղ նվաճել է արծաթե մեդալ սինխրոն ցատկում և բրոնզե մեդալ անհատական առաջնությունում, ինչպես նաև զբաղեցրել է 14-րդ տեղը 1 մ ցատկահարթակում։

2012 թվականին Լոնդոնի Օլիմպիական խաղերում Աբելը բրոնզե մեդալ է նվաճել Էմիլի Հեյմանսի հետ միասին։ Անհատական մրցումներում Ջենիֆերը դարձել է 6-րդը։ 2013 թվականին աշխարհի առաջնությունում 3 մետր անհատական ցատկում գրավել է 5-րդ տեղը և սինխրոն ցատկում նվաճել բրոնզե մեդալ։ 2014 թվականին Ջենիֆերը մեկ ոսկե և երկու արծաթե մեդալ է նվաճել Համագործակցության խաղերում։ 2015 թվականին կանադացի ջրացատկորդը Պանամերիկյան խաղերում ոսկե և արծաթե մեդալներ է նվաճել, այնուհետև սինխրոն ցատկում նվաճել է աշխարհի առաջնության արծաթե մեդալը, հետո դարձել է երկրորդ խառը համաժամանակյա ցատկերում երեք մետր ցատկահարթակից։

Ռիո դե Ժանեյրոյում կայացած 2016 թվականի Ամառային օլիմպիական խաղերում Աբելը շատ մոտ է եղել երեք մետրանոց ցատկահարթակից անհատական ցատկում պատվո հարթակին հայտնվելուն։ Սկզբում Ջենիֆերը վստահ հաղթել է որակավորումը՝ ավելի քան 5 միավորով առաջ անցնելով երկու չինացի ցատկորդներից։ Կիսաեզրափակչի արդյունքում Աբելը 30 միավոր ավելի քիչ է վաստակել, սակայն դա բավական էր, որպեսզի երրորդ տեղից դուրս գար եզրափակիչ։ Ցատկերի վճռական շարքը անցել է չինացիների ճնշող առավելությամբ։ Չորս ցատկից հետո բրոնզե մեդալի գլխավոր հավակնորդը եղել է Աբելը, սակայն վերջին ցատկի համար նա ստացել է ընդամենը 69 միավոր, ինչի շնորհիվ նրան հաջողվել է առաջ անցնել իտալացի Տանյա Կանյոտոյից, որը նախորդ ցատկերից հետո գրեթե 7 միավորով զիջել է Աբելին։ Սինխրոն ցատկում Աբելը Պամելա Ուորի հետ զույգով նույնպես դարձել է 4-րդը, ընդ որում՝ կանադական դուետը զիջել է ավստրալուհիներ Մեդիսոն Կինիին և Անաբել Սմիթին, որոնք նվաճել են բրոնզե մեդալներ ընդամենը 0,77 միավորի առավելությամբ։

Ջենիֆեր Աբելը որակավորվել է մասնակցելու 2020 թվականի Օլիմպիական խաղերին, որտեղ նվաճել է արծաթե մեդալ։ Տոկիոյի Օլիմպիական խաղերից հետո պաշտոնապես հայտարարել է կարիերան ավարտելու մասին։

Մրցանակներ 
 Կանադայի տարվա մարզուհի Aquatic Federation of Canada վարկածով – 2011

Ծանոթագրություններ

Արտաքին հղումներ 
 Ջենիֆեր Աբելի էջը  FINA կայքում 

Կանադացի ջրացատկորդներ
2020 թվականի Ամառային օլիմպիական խաղերի արծաթե մեդալակիրներ
2012 թվականի Ամառային օլիմպիական խաղերի բրոնզե մեդալակիրներ
Կանադացի օլիմպիական մեդալակիրներ
Կանադացի օլիմպիական մարզիկներ